इटावा (कोटा)। झाड़ोल गांव में गंगाजली भोज करने से गुरुवार को 25 बच्चों समेत लगभग 70 लोग फूड प्वाइजनिंग के शिकार हो गए। रविवार की सुबह हालत ज्यादा खराब होने पर 24 लोगों को इटावा अस्पताल पहुंचाया गया। इतनी बड़ी संख्या में एक साथ आए मरीजों को देख अस्पताल प्रशासन के पसीने छूट गए।
ड्यूटी डॉक्टर ने सीएमएचओ, कोटा को इस बात की जानकारी दी। इसके बाद आनन-फानन में मेडिकल टीम को गांव के लिए रवाना किया गया, जहां 43 लोग बीमार मिले। इस दौरान तीन बच्चों समेत छह मरीजों को गंभीर हालत में कोटा के एमबीएस अस्पताल पहुंचाया गया।
झाड़ोल गांव में गुरुवार को जोधराज बैरवा के घर गंगाजली की रसोई थी। जिसमें परिजनों समेत रिश्तेदारों व पड़ोसियों ने रात को खाना खाया। इसके बाद देर रात कई को उल्टी-दस्त शुरू हो गई। उस समय तो इन्होंने इसे गंभीरता से नहीं लिया।
शुक्रवार सुबह भी इन लोगों खाना खाया। उसमें रात की बची हुई मिठाइयां भी शामिल थीं। इससे लोगों की तबीयत और बिगड़ती चली गई। शनिवार को भी ये अपने ही स्तर पर इलाज कर काम चलाते रहे। मगर हालत अधिक बिगड़ जाने पर रविवार सुबह इटावा अस्पताल पहुंचे। पंचायत समिति डायरेक्टर अशोक मीणा ने एसडीएम से मिल हालात की जानकारी दी। इस पर डॉ. पंकज जैन व डॉ.विकल्प नागर के नेतृत्व में गांव में चिकित्सा टीम भेज कर कैम्प लगाया गया। और कई को इटावा अस्पताल और कोटा के लिए रैफर किया गया।
hin_Deva hin_Deva hin_Deva hin_Deva